3 Fa Johane Mokolobetsi a ne a goroga dingwaga di le dintsi morago ga foo, mafoko a gagwe le ditiro tsa gagwe di ne tsa dira gore bangwe ba ipotse gore a Mesia o ne a setse a gorogile. (Bala Luke 3:15.) Go ka tswa go ne go na le bangwe ba ba neng ba tlhaloganya sentle boporofeti jo bo ka ga Mesia jo bo malebana le dibeke di le “masome a supa.” Fa go le jalo, ba ka bo ba ile ba lemoga gore Mesia o ne a tla goroga leng. Karolo nngwe ya boporofeti jono e bua jaana: “Go simolola ka nako e lefoko le tswang ka yone la go tsosolosa le go aga Jerusalema sesha go fitlha Mesia, Moeteledipele a goroga, e tla nna dibeke di supa, le dibeke di le masome a marataro le bobedi.” (Dan. 9:24, 25) Bakanoki ba ba farologaneng ba a dumalana gore dibeke tseno ke dingwaga. Ka sekai, Revised Standard Version ya re: “Dibeke di le masome a supa tsa dingwaga di tlhomamisitswe.”